সংবাদদাতা একটি বড় বিশ্লেষণ করেছেন জোটের অভ্যন্তরে আসন বণ্টনসংক্রান্ত ইন্টারঅ্যাকশন নিয়ে। (আট) ০৩ এপ্রিল ২০১৮। নয়া দিগন্ত। ‘নির্বাচন : বিএনপির চার এজেন্ডা’। আমার মন্তব্য : সংবাদে মূলত ডক্টর খন্দকার মোশাররফ হোসেনকে উদ্ধৃত করা হয়েছে। নির্বাচনে অংশগ্রহণ প্রসঙ্গে চারটি শর্ত প্রযোজ্য- এক. খালেদা জিয়াকে কারাবন্দী রেখে নির্বাচন নয়, দুই. নির্বাচন হতে হবে অবাধ, সুষ্ঠু ও অংশগ্রহণমূলক, তিন. প্রধানমন্ত্রী শেখ হাসিনাকে পদত্যাগ করতে হবে, চার. নির্বাচন হতে হবে নির্দলীয় সরকারের অধীনে। ৮ জুলাই জাতীয় প্রেস ক্লাবে একটি অনুষ্ঠানে ড. খন্দকার মোশাররফ হোসেন কথাগুলো পুনরায় বলেছেন। এ কথাগুলোর সঙ্গে আমরাও একমত। (নয়) ৬ এপ্রিল ২০১৮। বাংলাদেশ প্রতিদিন। ‘ভোটের আগে জোটের সমস্যা : ঢাল তলোয়ার নেই, তবুও হতে চায় নৌকার মাঝি; জোটের বাইরে বামরা করতে চায় আলাদা কিছু; এলাকায় নেই, তবুও চাওয়া ধানের শীষের মনোনয়ন; একলা চলো নীতিতে জামায়াত’। আমার মন্তব্য : শিরোনামটার ব্যাখ্যার প্রয়োজন নেই। সচেতন পাঠক নিজে উপসংহার টানতে পারেন। (দশ) ২০ এপ্রিল ২০১৮। কালের কণ্ঠ। ‘আসন ছাড় দিয়েও বড় জোট চায় বিএনপি’। আমার মন্তব্য : শিরোনামটি খুব স্পষ্ট। আসন ছাড় দেয়ার বিষয়টি বিদ্যমান ২০ দলীয় জোটের শরিকদের সঙ্গে যেমন আলোচনার বিষয়, তেমনি সম্প্রসারিত সম্ভাব্য বড় জোট বা সমমনা ভিন্ন জোটের শরিকদের সঙ্গেও আলোচনার ব্যাপার। কেউ বলেন, শিগগির আলোচনা করলে ভালো, কেউ বলেন, আগে ক্ষমতাসীন জোটের আসন বণ্টন দেখো তারপর। কেউ বলেন, যেখানে সেখানে আসন দিলেই তো হবে না, বণ্টনকারী এবং বণ্টন গ্রহীতা উভয়কেই কম হোক বেশি হোক ছাড় দিতে হবে। (এগারো) ২৮ এপ্রিল ২০১৮। মানবজমিন। ‘ভোট রাজনীতিতে নয়া জোটের আওয়াজ’।